Od pondelka sa zakážu lety do Talianska.

6. mar 2020 o 11:45 (aktualizované 6. mar 2020 o 20:41) Daniela Hajčáková, TASR, SITA

Ak sa vám mapa nezobrazuje, kliknite sem.

BRATISLAVA. Na Slovensku potvrdili prvý prípad koronavírusu, oznámil to v piatok premiér Peter Pellegrini.

"Dnes bol potvrdený pacient vo veku 52 rokov, ktorý je hospitalizovaný na klinike infektológie v Bratislave v Univerzitnej nemocnici," povedal premiér.

Článok pokračuje pod video reklamou

Potvrdili prvý prípad koronavírusu

Nakazený leží na bratislavských Kramároch v samostatnej izbe v budove, ktorá je oddelená od nemocnice.

Pacient kašle, má teplotu a zápal pľúc. "Ide o, zdá sa, ľahší priebeh ochorenia, pacient sa cíti lepšie a klesá mu teplota," opísal jeho stav premiér.

Vzorky nakazeného poputujú ešte na testy do Berlína.

Muž v predchádzajúcich dňoch necestoval do žiadnej z krajín, v ktorej sa vírus doteraz potvrdil.

Súvisiaci článok Koronavírus je už aj na Slovensku. 25 otázok a odpovedí o nákaze Čítajte

Jeho syn však bol v polovici februára v Benátkach, známky ochorenia však nevykazuje. Môže však byť nositeľom vírusu. Odborníci túto možnosť preveria. Syna aj manželku chorého muža previezli do Univerzitnej nemocnice Bratislava na Kramároch a odobrali im vzorky, ktoré otestujú.

V Univerzitnej nemocnici v Bratislave zakázali návštevy pacientov.

Chorý muž je z obce Kostolište v okrese Malacky, pracoval vo Vysokej pri Morave. Obce však nedajú do karantény, zatiaľ na to nie je dôvod. Chorý muž podľa všetkého neprišiel do kontaktu s väčším množstvom ľudí.

"Mimoriadne opatrenia nejdeme robiť. Vyzývame obyvateľov, aby dôsledne sledovali svoj zdravotný stav a obmedzili účasť na miestach s väčšou koncentráciou ľudí," povedal premiér.

Ak sa vám graf nezobrazuje správne, kliknite sem.

Hľadajú pacienta nula

S kým ďalším prišiel nakazený do kontaktu, sa ešte bude zisťovať. Ľuďom, s ktorými sa stretol, môžu nariadiť izoláciu.

"Musíme zistiť, kde sa ten človek hýbal a kde je pacient nula, od koho sa nakazil," povedal Pellegrini.

Súvisiaci článok Koronavírus u študenta bratislavskej strednej školy nepotvrdili Čítajte

"Situácia je zvládnutá," upokojuje hlavný hygienik Ján Mikas. Podľa neho možno očakávať, že sa v nasledujúcich dňoch vyskytnú ďalšie potvrdené prípady nákazy koronavírusom. „Nič tragické sa však nedeje,“ tvrdí hygienik.

Pre prvý potvrdený prípad nákazy na Slovensku zasadol v piatok popoludní na ministerstve vnútra mimoriadny krízový štáb.

Dvaja Slováci s podozrením na ochorenie COVID-19, ktoré nový koronavírus spôsobuje, sú hospitalizovaní aj na Bali. Po piatkovom zasadnutí krízového štábu na ministerstve vnútra to oznámil premiér Pellegrini.

Dôležitá je hygiena

Predseda vlády odporučil ľuďom, aby dodržiavali primeranú hygienu, umývali si často ruky, dodržiavali odstup od iných a nechodili na podujatia s väčším počtom ľudí.

Ľudia s príznakmi by podľa Pellegriniho mali v prvom rade zavolať do call centier a nechodiť do nemocníc, kde sú iní pacienti, aby prípadne nákazu nešírili.

Ak sa u nich prejavia vážne príznaky, odoberú im vzorky, otestujú ich, prípadne po nich príde sanitka.

Premiér vyzval ľudí, aby nepanikárili a hromadne nevykupovali obchody. Nie je na to dôvod, zásobovanie bude fungovať normálne.

Rúška rozdávať nebudú

Štátne hmotné rezervy teraz dokončujú nákupy ochranných materiálov. Pellegrini hovorí, že ochranné rúška neplánujú rozdávať. Upozorňuje, že by sa nemali používať neuvážene a nemalo by sa nimi plytvať.

Každý občan tiež dostane v piatok alebo v sobotu esemesku s informáciami, ako sa správať v prípade možných príznakov koronavírusu.

Zakážu lety do Talianska aj návštevy nemocníc

Od pondelka (9. marca) budú zakázané lety do Talianska zo všetkých slovenských medzinárodných letísk. Podľa situácie neskôr zvážia aj obmedzenie letov do Veľkej Británie.

Zakázané sú návštevy pacientov vo všetkých slovenských nemocniciach, ale aj v domovoch pre seniorov. Zákaz návštev bude platiť vo všetkých väzniciach aj v detských domovoch.

Školy zas nesmú žiakov brať na výlety a exkurzie mimo územia Slovenska.

Krízový štáb odporučil Konferencii biskupov Slovenska, aby zvážila obmedzenie bohoslužieb, na ktorých sa zúčastňuje väčšie množstvo ľudí.

Kontroly na hraničných priechodoch

Na vybraných hraničných priechodoch v Bratislavskom kraji bude v súvislosti s koronavírusom prebiehať poobede informačná kampaň.

Cieľom je poskytnúť občanom pri vstupe na Slovensko informácie, ako postupovať v prípade podozrenia na koronavírus.

Koronavírus SARS-CoV-2

Najnovšie poznatky a informácie o ochorení Covid-19 a novom koronavíruse SARS-CoV-2, ktorý mal prvotné ohnisko nákazy v čínskom meste Wu-chan.